b'\n_START_ARTICLE_\nLofootit\n_START_SECTION_\nMaantiede ja geologia\n_START_PARAGRAPH_\nLofootit sijaitsevat Pohjois-Norjassa napapiirilt\xc3\xa4 pohjoiseen. Saariryhm\xc3\xa4 koostuu V\xc3\xa5ganin, Vestv\xc3\xa5g\xc3\xb8yn, Flakstadin, Moskenesin, V\xc3\xa6r\xc3\xb8yn ja R\xc3\xb8stin kunnista. Suurimpiin saariin kuuluvat Hinn\xc3\xb8yan etel\xc3\xa4k\xc3\xa4rki, etel\xc3\xa4inen Austv\xc3\xa5g\xc3\xb8y, Gims\xc3\xb8ya, Vestv\xc3\xa5g\xc3\xb8ya, Flakstad\xc3\xb8ya ja Moskenes\xc3\xb8ya. Kauempana etel\xc3\xa4ss\xc3\xa4 on kaksi pienemp\xc3\xa4\xc3\xa4, erist\xc3\xa4ytynytt\xc3\xa4 saarta V\xc3\xa6r\xc3\xb8y ja R\xc3\xb8st. Koko saariryhm\xc3\xa4n pinta-ala on 1\xc2\xa0227\xc2\xa0km\xc2\xb2 ja asukasluku 24\xc2\xa0500. Lofoottien saariryhm\xc3\xa4n ja sis\xc3\xa4maan v\xc3\xa4liss\xc3\xa4 on valtava Vestfjord ja pohjoisessa Vester\xc3\xa5len. Lofoottien suurimmat kaupungit ovat Vestv\xc3\xa5g\xc3\xb8yss\xc3\xa4 sijaitseva Leknes ja V\xc3\xa5ganissa sijaitseva Svolv\xc3\xa6r._NEWLINE_Lofoottien maisemaa hallitsevat vuoret huippuineen, suojaisat lahdelmat, pitk\xc3\xa4lle ulottuva merenranta ja suuret, koskemattomat alueet. Lofoottien korkein vuori on Austv\xc3\xa5g\xc3\xb8yssa sijaitseva Higravstinden (1\xc2\xa0146\xc2\xa0m). Lofooteilta koillisessa sijaitsevassa M\xc3\xb8ysalenin kansallispuistossa on jopa yli 1\xc2\xa0200\xc2\xa0m ylt\xc3\xa4vi\xc3\xa4 vuoria. Lofoottien kallioper\xc3\xa4 koostuu p\xc3\xa4\xc3\xa4osin prekambrikauden aikaisesta kiviaineksesta. Lofoottien vuoret muodostuivat vasta viimeisen, noin 10\xc2\xa0000 vuotta sitten p\xc3\xa4\xc3\xa4ttyneen j\xc3\xa4\xc3\xa4kauden seurauksena. J\xc3\xa4\xc3\xa4n vet\xc3\xa4ydytty\xc3\xa4 j\xc3\xa4ljelle j\xc3\xa4i runsaasti kovia harjanteita ja vuorenhuippuja._NEWLINE_Moskenes\xc3\xb8yan ja ulompien saarten v\xc3\xa4liss\xc3\xa4, l\xc3\xa4ntisill\xc3\xa4 Lofooteilla sijaitsee kuuluisa Moskstraumen. Se on niin sanottu maelstrom, joka koostuu useista vuorovesi-ilmi\xc3\xb6\xc3\xb6n liittyvist\xc3\xa4 akanvirroista ja vesipy\xc3\xb6rteist\xc3\xa4. Moskstraumen on lajissaan yksi maailman voimakkaimmista virroista ja on vaarallinen l\xc3\xa4hist\xc3\xb6n vesill\xc3\xa4 liikkujille._NEWLINE_Alueen meriel\xc3\xa4m\xc3\xa4 on rikasta. Merenpohja vajoaa jyrk\xc3\xa4sti yli 2\xc2\xa0000 metrin syvyyteen Lofoottien ja Vester\xc3\xa5lenin pohjois- ja l\xc3\xa4nsipuolella. Lofoottien saariryhm\xc3\xa4n lounaispuolella sijaitseva R\xc3\xb8strevet on suurin kylm\xc3\xa4n eli syv\xc3\xa4n veden koralliriutta ja suurin silm\xc3\xa4koralliriutta._NEWLINE_Geologinen tuntemus Norjan edustan mannerreunustasta syrj\xc3\xa4isten Lofoottien ymp\xc3\xa4rist\xc3\xb6ss\xc3\xa4 on pysynyt rajallisena, kun l\xc3\xa4hiymp\xc3\xa4rist\xc3\xb6n merkitt\xc3\xa4v\xc3\xa4t tutkimukset ovat toistaiseksi rajoittuneet etel\xc3\xa4mp\xc3\xa4n\xc3\xa4 sijaitseviin V\xc3\xb8ringin ja M\xc3\xb8ren altaisiin sek\xc3\xa4 kauempana rannoista sijaitsevalle syv\xc3\xa4lle vesialueelle Lofooteilta l\xc3\xa4nteen. Lofoottien ja Vester\xc3\xa5lenin alueella on V\xc3\xb8ringin altaaseen liittyv\xc3\xa4 laajentuma, joka on geologisesti melko samankaltainen, joten alue tarjoaa potentiaalisen ymp\xc3\xa4rist\xc3\xb6n jatkotutkimuksille. Ensisijaisia tutkimuskohteita olisivat vinot siirroksiin liittyv\xc3\xa4t lohkareet sek\xc3\xa4 horstirakenteet, jotka sis\xc3\xa4lt\xc3\xa4isiv\xc3\xa4t eristyneit\xc3\xa4 jura- ja triaskautisia varastoja.\n_START_SECTION_\nSaaret kauempana merell\xc3\xa4\n_START_PARAGRAPH_\nMoskenes\xc3\xb8yaakin kauempana merell\xc3\xa4 sijaitsee lukuisia pienempi\xc3\xa4 Lofoottien saaria, joille kulkeminen tapahtuu l\xc3\xa4hinn\xc3\xa4 vesiteitse. V\xc3\xa6r\xc3\xb8yan ja R\xc3\xb8stin saarille on rakennettu kuitenkin lentokent\xc3\xa4t. N\xc3\xa4m\xc3\xa4 ja monet muut pienemm\xc3\xa4t saaret kuuluvat V\xc3\xa6r\xc3\xb8yn ja R\xc3\xb8stin saaristokunnille. V\xc3\xa6r\xc3\xb8yan saaren korkein kohta on Nordlandsnupen (450\xc2\xa0m). R\xc3\xb8stin p\xc3\xa4\xc3\xa4saari on melko alava, mutta kunnan korkein kohta sijaitsee 259 metri\xc3\xa4 merenpinnan tasoa ylemp\xc3\xa4n\xc3\xa4 Storfjellet-vuoren nime\xc3\xa4 kantavalla saarella.\n_START_SECTION_\nEl\xc3\xa4imist\xc3\xb6\n_START_PARAGRAPH_\nLofooteilla on runsaasti merikotkia ja merimetsoja, ja paljon muita lintulajeja, kuten v\xc3\xa4rik\xc3\xa4s lunni. Saukot ovat alueella yleisi\xc3\xa4 ja suuremmilla saarilla on my\xc3\xb6s hirvi\xc3\xa4. Saaristo tarjoaa suojaisia vesialueita my\xc3\xb6s miekkavalaille ja kaskeloteille.\n_START_SECTION_\nKasvillisuus\n_START_PARAGRAPH_\nJoissakin metsiss\xc3\xa4 kasvaa m\xc3\xa4ntyj\xc3\xa4 ja pihlajaa. Lofooteilla ei ole luonnollisia havumetsi\xc3\xa4, mutta alueella on joitakin istutettuja metsi\xc3\xa4, joissa kasvaa kuusia. Saariryhm\xc3\xa4ss\xc3\xa4 esiintyy my\xc3\xb6s suomenpihlajaa ja mets\xc3\xa4omenapuita, joita ei kasva kauempana pohjoisessa.\n_START_SECTION_\nVapaa-ajan aktiviteetit\n_START_PARAGRAPH_\nLofootit tarjoavat monia erilaisia vapaa-ajan aktiviteetteja, kuten kallio- ja vuorikiipeily\xc3\xa4, py\xc3\xb6r\xc3\xa4ily\xc3\xa4 ja golfaamista. Kes\xc3\xa4isin Lofooteilla on valoisaa kellon ymp\xc3\xa4ri. Kallio- ja vuorikiipeily\xc3\xa4 harrastetaan p\xc3\xa4\xc3\xa4asiassa Austv\xc3\xa5g\xc3\xb8yassa ja Moskenes\xc3\xb8yassa, kun taas py\xc3\xb6r\xc3\xa4reitti kulkee \xc3\x85:sta l\xc3\xa4pi Fiskeb\xc3\xb8lin. Tie on osittain julkinen, mutta liikenne ei ole vilkasta, tosin hein\xc3\xa4kuussa liikkeell\xc3\xa4 saattaa olla useitakin asuntoautoja.\n_START_SECTION_\nTalous\n_START_PARAGRAPH_\nKalastus on yksi Lofoottien t\xc3\xa4rkeimmist\xc3\xa4 elinkeinoista. Saariryhm\xc3\xa4 on ollut jo yli tuhannen vuoden ajan hyv\xc3\xa4 turskanpyyntipaikka, erityisesti talvisin, kun turskat uivat Barentsinmerelt\xc3\xa4 ja ker\xc3\xa4\xc3\xa4ntyv\xc3\xa4t Lofooteille kutemaan. Lofooteilla sijaitsevat turskien ja sillien kalastusalueet kuuluvat maapallon rikkaimpiin. Alavalla maalla my\xc3\xb6s maataloudella on merkitt\xc3\xa4v\xc3\xa4 rooli.\n_START_SECTION_\nLiikenne\n_START_PARAGRAPH_\nLofooteilta on autolauttayhteys mantereelle, esimerkiksi Svolv\xc3\xa6rista Skutvikiin ja Moskenesista Bod\xc3\xb8n. Lofooteilta on my\xc3\xb6s tieyhteys. Valtatie E10 yhdist\xc3\xa4\xc3\xa4 saariryhm\xc3\xa4n suurimmat saaret toisiinsa ja saariryhm\xc3\xa4n Manner-Norjaan siltojen ja merenalaisten tunnelien kautta. Lofooteilla kulkee p\xc3\xa4ivitt\xc3\xa4in my\xc3\xb6s muutamia bussivuoroja saarien ja mantereen v\xc3\xa4lill\xc3\xa4.'